২০১১ সালের ৭ জানুয়ারী কুড়িগ্রামের ফুলবাড়ি উপজেলার অনন্তপুর সীমান্তে বিএসএফ-র হাতে নির্মম হত্যাকাণ্ডের শিকার হয় বাংলাদেশী মেয়ে ফেলানী। দেশী-বিদেশী গণমাধ্যমসহ আন্তর্জাতিক মানবাধিকার সংগঠনগুলোর চাপের মুখে দীর্ঘ আড়াই বছর পর ২০১৩ সালের ১৩ আগস্ট ফেলানী হত্যাকাণ্ডের বিচার শুরু হয়। কোচবিহারে বিএসএফ-র সদর দফতরে স্থাপিত বিশেষ আদালতে। ঐ বছরের ১৮ আগস্ট ফেলানীর বাবা নুর ইসলাম ও মামা হানিফ সাক্ষ্য দিয়ে ফিরে আসেন ২০ আগস্ট। একই বছর ৬ সেপ্টেম্বর বিএসএফ-র বিশেষ আদালত আসামি অমীয় ঘোষকে বেকসুর খালাস দেন। ন্যায় বিচার পেতে ফেলানীর বাবা ১১ সেপ্টেম্বর ভারতীয় হাই কমিশনারের নিকট আবেদন করেন। এরই প্রেক্ষিতে ১৩ সেপ্টেম্বর বিএসএফ রিভিশন ট্রায়াল করার ঘোষণা দেন। ঘোষণার এক বছর পর গত বছরের ২২ সেপ্টেম্বর পূর্ণবিচারিক কার্যক্রম শুরু করে বিশেষ আদালত। সাক্ষী ছাড়াই ৩ দিন আদালত চলে। ২৬ সেপ্টেম্বরে পূণরায় সাক্ষ্য প্রদানের জন্য ডাক পরে ফেলানীর বাবা ও মামার। হঠাৎ করে ৩ দিনের জন্য আদালত মুলতবি হওয়ায় মাঝ পথ থেকে ফেরত আসতে হয় তাদের। এরপর শুধুমাত্র ফেলানীর বাবা পূণরায় সাক্ষ্য প্রদানের জন্য ১৬ অক্টোবর গিয়ে সাক্ষি শেষে দেশে ফেরেন ১৭ অক্টোবর। ফেলানী হত্যার মামলার রায় শোনার জন্য সারা বিশ্ব যখন তাকিয়ে ভারতের দিকে ঠিক তখনি বিশেষ আদালত ২০ অক্টোবর আসামি অমীয় ঘোষ অসুস্থতার কারণে চলতি বছরের ২৪ মার্চ পর্যন্ত মুলতবি ঘোষণা করে। মুলতবি শেষে ২৫ মার্চ সকাল ১০টায় ভারতের কোচবিহারে বিএসএফ সেক্টর সদর দফতরে স্থাপিত জেনারেল সিকিউরিটি ফোর্স আদালতে ফেলানী হত্যার পূণর্বিচার কার্যক্রম শুরু হয়। এবার ৫ সদস্যের বিচারক উপস্থিত থাকলেও অসুস্থতার কারনে উপস্থিত হতে পারেনি ভারতের সরকারি আইনজীবী। এ কারনে আদালতের কার্যক্রম স্থগিত করে পরেরদিন ২৬ মার্চ আদালত বসার দিন ধার্য করে। কিন্তু একই কারনে ওই দিন আদালতের কার্যক্রম শুরু করতে পারেনি বিচারক । এ জন্য আদালত ২৯ জুন পর্যন্ত আদালতের কার্যক্রম মুলতবি ঘোষণা করেন।